АВГУСТ КРИЗИСЫ , 1991 й . СССР-ҙың юғары етәкселеге вәкилдәре төркөмөнөң яңы Союз килешеүенә ҡул ҡуйыуҙы булдырмаҫҡа тырышыуы арҡаһында килеп тыуа . 19 авг . Мәскәүҙә СССР-ҙа Ғәҙәттән тыш хәл буйынса дәүләт комитеты ( ГКЧП ) төҙөлә , уның составына СССР вице-президенты Г.И.Янаев , премьер-министр В.С.Павлов , оборона министры Д.Т.Язов , эске эштәр министры Б.К.Пуго , КГБ рәйесе В.А.Крючков һ.б. инә . ГКЧП СССР президенты М.С.Горбачёвтың юридик яҡтан хоҡуҡһыҙ булыуы тураһында белдерә , СССР президенты вазифаһын башҡарыусы итеп Янаевты билдәләй , КПСС-ҡа ҡарата оппозицияла торған сәйәси ойошмаларҙың һәм киң мәғлүмәт сараларының эшмәкәрлеген ваҡытлыса туҡтата , Мәскәүгә ғәскәр индерә .